નિષ્ણાતોના મતે ભારત પાસે પાકિસ્તાનને બેહાલ કરવાના કેટલાક મજબૂત વિકલ્પ છે. જો ચોક્કસ સ્ટ્રેટેજી પ્રમાણે તેના પર અમલ કરવામાં આવે તો લાંબા ગાળે પાકિસ્તાન પર તેની અસર થયા વિના ન રહે. લાઈન ઓફ કંટ્રોલ (એલઓસી) પર ગોળીબાર થાય પણ તેનાથી વર્ષ ૨૦૦૩માં થયેલી દ્વિપક્ષી યુદ્ધવિરામ સમજૂતીનો અંત આવે તેમ છે. દાયકાથી ભારત પાકિસ્તાનને સબક શિખવાડવા અમેરિકા તરફ નજર કરી રહ્યો છે જ્યારે હકીકતે ભારત પોતે આવું કરવા સક્ષમ છે. ગુરદાસપુર પછી પઠાણકોટ અને હવે ઉરીના હુમલા બાદ ભારતીય પ્રજામાં પાકિસ્તાન પ્રત્યે ભારે રોષ પેદા થયો છે. લોકોને હવે શાબ્દિક ચેતવણીઓમાં રસ નથી. સાડી, ડિનર કે કેરી ડિપ્લોમસી પણ લોકોને અકળાવે છે. લોકોને માત્ર કડક પગલાં લેવાય તેમાં જ રસ છે. પણ સ્થિતિ એ છે કે લોકલાગણીને માન આપીને પણ ભારત પાકિસ્તાનની જેમ બેફામપણે વર્તી શકે તેમ નથી.